Ան նշած է, որ 2018 թուականը խորհրդանշական տարի է, որուն ընթացքին զգալիօրէն ամրապնդուած են հայ-ամերիկեան մշակութային կապերը: "Այս տարի հայկական մշակոյթը կը ներկայացուի Ամերիկայի Միացեալ Նահանգներու մէջ աննախադէպ ձեւով՝ մօտեցնելով Հայաստանի մշակութային եւ քաղաքակրթական ժառանգութիւնը մեր ամերիկացի բարեկամներուն։ Այս տարի կը նշուի ամերիկեան հողի վրայ հայկական ներկայութեան 400-ամեակը։ 1618 թուականին, առաջին Հայը՝ Մարթին անունով, հասած է Վիրճինիայի ափերը եւ բնակութիւն հաստատած՝ Ճէյմսթաունի մէջ։ Այդ օրէն ի վեր, մեր հայրենակիցներուն ներկայութիւնը այս հողին վրայ չէ ընդհատուած, ինչպէս եւ անոնց ներդրումը իրենց նոր հայրենիքի մշակոյթին մէջ։ Այս տարուան ընթացքին հայկական մշակոյթը՝ սովորութիւններն ու աւանդութիւնները ցուցադրուեցան Ուաշինկթընի ազգային Մոլին մէջ, Սմիթսընեան ժողովրդական կեանքի փառատօնի ծիրէն ներս։ Անիկա մեզի աննախադէպ կարելիութիւն ընձեռեց հայկական մշակոյթը իր իւրայատուկ բազմազանութեամբ ներկայացնելու ամերիկեան հանրութեան, ինչպէս նաեւ աշխարհի տարբեր անկիւններէ ժամանած հազարաւոր զբօսաշրջիկներու։ Քանի մը շաբաթ առաջ, մեր երկու ժողովուրդները միասին նշեցին Փուլիցերեան մրցանակակիր, թատերագիր եւ գրող Ուիլիըմ Սարոյեանի ծննդեան 110-ամեակը։ Անոր ժառանգութիւնը նշելու նպատակով, որ մեծ արժէք է մեր երկու ժողովուրդներուն համար, հեղինակի հայրենի Գալիֆորնիա նահանգի Ֆրեզնօ քաղաքին մէջ բացուեցաւ իր անունը կրող թանգարանը։ Իբրեւ Միացեալ Նահանգներու մէջ Հայաստանի համար այս աննախադէպ մշակութային տարուան գագաթնակէտ՝ այժմ ես մեծ պատիւն ու անձնական ուրախութիւնն ունիմ ականատես ըլլալու այս իւրայատուկ ցուցահանդէսի բացման, շատ առումներով եզակի ցուցահանդէս մը", ըսած է վարչապետը։